b'\n_START_ARTICLE_\nAlbert II (Belgia)\n_START_SECTION_\nVaikea lapsuus\n_START_PARAGRAPH_\nAlbert II on Saksi-Coburg-Gothan sukua, kuningas Leopold III:n (1901\xe2\x80\x931983) ja Ruotsin prinsessa Astridin (1905\xe2\x80\x931935) nuorempi poika, joka sai syntyess\xc3\xa4\xc3\xa4n arvonimen Li\xc3\xa8gen prinssi. H\xc3\xa4n on my\xc3\xb6s Yhdistyneen kuningaskunnan hallitsijan Elisabet II:n kaukainen serkku._NEWLINE_Prinssi Albertin lapsuutta ja nuoruutta varjosti h\xc3\xa4nen \xc3\xa4itins\xc3\xa4 kuningatar Astridin kuolema auto-onnettomuudessa K\xc3\xbcssnachtiss\xc3\xa4, Sveitsiss\xc3\xa4 29. elokuuta 1935 sek\xc3\xa4 toinen maailmansota._NEWLINE_H\xc3\xa4n eli Ranskassa ja Espanjassa, mutta ennen muuta suuren osan ajasta Brysseliss\xc3\xa4. Nuori prinssi vietti kymmenett\xc3\xa4 syntym\xc3\xa4p\xc3\xa4iv\xc3\xa4\xc3\xa4ns\xc3\xa4 4. kes\xc3\xa4kuuta 1944, ja kaksi p\xc3\xa4iv\xc3\xa4\xc3\xa4 my\xc3\xb6hemmin alkoi liittoutuneiden maihinnousu Normandiaan. T\xc3\xa4m\xc3\xa4n j\xc3\xa4lkeen saksalaiset internoivat kuninkaallisen perheen Hirschsteiniin Saksassa ja sittemmin Strobliin It\xc3\xa4vallassa, josta amerikkalaiset joukot vapauttivat perheen 7. kes\xc3\xa4kuuta 1945. T\xc3\xa4m\xc3\xa4 vapautus ei suinkaan merkinnyt nuorelle ruhtinaalle ja koko perheelle paluuta Belgiaan. Kuninkaallisen perheen pakotti ns. \xe2\x80\x9dkuninkaallinen ongelma\xe2\x80\x9d maanpakoon Sveitsiin, josta perhe palasi takaisin Belgiaan hein\xc3\xa4kuussa 1950. Albertin veljest\xc3\xa4 Baudouinist\xc3\xa4, Brabantin herttuasta, tuli 11. elokuuta 1950 kuninkaallinen prinssi, ja sittemmin 17. hein\xc3\xa4kuuta 1952 kuningas poikien is\xc3\xa4n Leopold III:n luovuttua kruunusta._NEWLINE_Perheen ollessa maanpaossa nuori prinssi Albert k\xc3\xa4vi sveitsil\xc3\xa4ist\xc3\xa4 yksityiskoulua Institut Le Roseyt\xc3\xa4.\n_START_SECTION_\nKuninkaan veli\n_START_PARAGRAPH_\nLi\xc3\xa8gen prinssille lankesi hallitsijan veljen\xc3\xa4 monenlaista vastuuta. Eritoten h\xc3\xa4nen kykyj\xc3\xa4\xc3\xa4n tarvittiin kaupallisen toiminnan avittajana. Prinssi Albert kutsuttiin vuonna 1962 Belgian ulkomaankauppaj\xc3\xa4rjest\xc3\xb6n hallituksen kunniapuheenjohtajaksi. T\xc3\xa4t\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti 31 vuoden ajan ja t\xc3\xa4m\xc3\xa4n teht\xc3\xa4v\xc3\xa4n puitteissa h\xc3\xa4n teki yli sata vienninedist\xc3\xa4mismatkaa, kuin my\xc3\xb6s lukuisia vierailuja belgialaisiin yrityksiin, jotka toimivat vientikaupan eri aloilla. Kunnianosoituksena prinssille, joka vuosikymmenet jaksoi uuterasti ponnistella maansa viennin edist\xc3\xa4miseksi, perustettiin Prinssi Albertin s\xc3\xa4\xc3\xa4ti\xc3\xb6 vuonna 1984 ja sen teht\xc3\xa4v\xc3\xa4n\xc3\xa4 on tukea ulkomaankauppaan erikoistuneiden henkil\xc3\xb6iden koulutusta._NEWLINE_Li\xc3\xa8gen prinssin\xc3\xa4 ollessaan h\xc3\xa4n oli Kansainv\xc3\xa4lisen olympiakomitean j\xc3\xa4sen h\xc3\xa4n oli vuosina 1958\xe2\x80\x931964._NEWLINE_Prinssi Albert toimi my\xc3\xb6s Belgian Punaisen ristin puheenjohtajana vuosina 1958\xe2\x80\x931993 sek\xc3\xa4 hallintoneuvoston puheenjohtajana maan s\xc3\xa4\xc3\xa4st\xc3\xb6kassassa ja el\xc3\xa4kelaitoksessa vuosina 1954\xe2\x80\x931992.'